Document ID: 32007D0640

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 10ης Ιουλίου 2007
με την οποία διαπιστώνεται, σύμφωνα με το άρθρο 104 παράγραφος 8, ότι η δράση την οποία ανέλαβε η Τσεχική Δημοκρατία ανταποκρινόμενη στη σύσταση του Συμβουλίου, σύμφωνα με το άρθρο 104 παράγραφος 7 της συνθήκης για την ίδρυση της Ευρωπαϊκής Κοινότητας, αποδεικνύεται ανεπαρκής
(2007/640/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 8,
τη σύσταση της Επιτροπής,
Εκτιμώντας τα ακόλουθα:
(1)
Σύμφωνα με το άρθρο 104 της συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.
(2)
Το σύμφωνο σταθερότητας και ανάπτυξης βασίζεται στον στόχο υγιών δημόσιων οικονομικών ως μέσο για την ενίσχυση των συνθηκών σταθερότητας των τιμών και ισχυρής αειφόρου μεγέθυνσης που ευνοούν τη δημιουργία απασχόλησης. Το σύμφωνο σταθερότητας και ανάπτυξης περιλαμβάνει τον κανονισμό (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (1), ο οποίος εκδόθηκε προκειμένου να προωθηθεί η ταχεία διόρθωση των υπερβολικών ελλειμμάτων του ευρύτερου δημόσιου τομέα.
(3)
Με την απόφαση 2005/185/ΕΚ του Συμβουλίου (2) αποφασίσθηκε ότι, κατόπιν της σύστασης της Επιτροπής σύμφωνα με το άρθρο 104 παράγραφος 6 της συνθήκης, υπάρχει υπερβολικό έλλειμμα στην Τσεχική Δημοκρατία.
(4)
Στις 5 Ιουλίου 2004, σύμφωνα με το άρθρο 104 παράγραφος 7 της συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97, το Συμβούλιο, με βάση σύσταση της Επιτροπής, εξέδωσε σύσταση προς τις τσεχικές αρχές ζητώντας να θέσουν τέρμα, το ταχύτερο δυνατό, στην κατάσταση υπερβολικού ελλείμματος και να αναλάβουν δράση σε ένα μεσοπρόθεσμο πλαίσιο προκειμένου να επιτευχθεί ο στόχος για τη μείωση του ελλείμματος σε επίπεδο κάτω του 3 % του ΑΕγχΠ μέχρι το 2008 κατά τρόπο αξιόπιστο και διατηρήσιμο, σύμφωνα με την πορεία μείωσης του ελλείμματος που προσδιορίζεται στο πρόγραμμα σύγκλισης το οποίο υποβλήθηκε από τις αρχές, τον Μάιο του 2004, και εγκρίθηκε με γνώμη που διατύπωσε το Συμβούλιο, στις 5 Ιουλίου 2004 για το πρόγραμμα σύγκλισης της Τσεχικής Δημοκρατίας 2004-2007 (3), με τους ακόλουθους ενδιάμεσους ετήσιους στόχους: 5,3 % του ΑΕγχΠ το 2004, 4,7 % του ΑΕγχΠ το 2005, 3,8 % του ΑΕγχΠ το 2006 και 3,3 % του ΑΕγχΠ το 2007. Το Συμβούλιο έθεσε την 5η Νοεμβρίου 2004 ως καταληκτική ημερομηνία για την ανάληψη αποτελεσματικής δράσης «όσον αφορά τα μέτρα για την επίτευξη του στόχου για το έλλειμμα του 2005». Η Τσεχική Δημοκρατία συμφώνησε να δημοσιοποιηθεί η σύσταση.
(5)
Μετά την εκπνοή της καταληκτικής ημερομηνίας της 5ης Νοεμβρίου 2004, η Επιτροπή είχε καταλήξει στο συμπέρασμα, στην ανακοίνωσή της προς το Συμβούλιο της 14ης Δεκεμβρίου 2004 (4), ότι δεν απαιτούντο περαιτέρω ενέργειες βάσει της διαδικασίας υπερβολικού ελλείμματος για την Τσεχική Δημοκρατία, δεδομένου ότι η τσεχική κυβέρνηση είχε αναλάβει αποτελεσματική δράση σχετικά με τα μέτρα που προβλέπονταν για την επίτευξη του στόχου για το έλλειμμα του 2005. Στην ενημέρωση του προγράμματος σύγκλισης του Νοεμβρίου 2005 αναφερόταν έλλειμμα ύψους 2,7 % του ΑΕγχΠ για το 2008 που εγκρίθηκε από το Συμβούλιο στις 24 Ιανουαρίου 2006.
(6)
Από την αξιολόγηση της δράσης την οποία ανέλαβε η Τσεχική Δημοκρατία για τη διόρθωση του υπερβολικού ελλείμματος μέχρι το 2008 κατ’ εφαρμογή της σύστασης του Συμβουλίου σύμφωνα με το άρθρο 104 παράγραφος 7, συνάγονται τα ακόλουθα συμπεράσματα:
-
Στις 15 Μαρτίου 2007, η Τσεχική Δημοκρατία υπέβαλε την πλέον πρόσφατη επικαιροποίηση του προγράμματος σύγκλισης, που κάλυπτε την περίοδο έως το 2009. Το πρόγραμμα περιλαμβάνει τις ακόλουθες προβλέψεις για το ετήσιο έλλειμμα: 4,0 % του ΑΕγχΠ για το 2007, 3,5 % του ΑΕγχΠ για το 2008 και 3,2 % του ΑΕγχΠ για το 2009. Το πρόγραμμα περιλαμβάνει επίσης μια πρόσθετη «δήλωση της νέας κυβέρνησης» με σκοπό τη μείωση του δημοσιονομικού ελλείμματος στο 3,2 % του ΑΕγχΠ το 2008 και στο 2,8 % του ΑΕγχΠ το 2009 βάσει ενός ευρέως φάσματος μέτρων πολιτικής τα οποία δεν έχουν ακόμα προσδιορισθεί.
-
Οι εαρινές οικονομικές προβλέψεις των υπηρεσιών της Επιτροπής για το 2007, σύμφωνα με τις οποίες το έλλειμμα θα φθάσει το 3,9 % του ΑΕγχΠ και το 3,6 % του ΑΕγχΠ το 2007 και το 2008 αντιστοίχως, εφόσον δεν υπάρξει αλλαγή πολιτικής, επιβεβαιώνουν ότι, με βάση τις τρέχουσες πολιτικές, δεν θα επιτευχθούν οι στόχοι που τέθηκαν στη σύσταση του Συμβουλίου σύμφωνα με το άρθρο 104 παράγραφος 7 για το 2007 (3,3 % του ΑΕγχΠ) και το 2008 (κάτω του 3 % του ΑΕγχΠ). Σε διαρθρωτικούς όρους (δηλαδή σε κυκλικά προσαρμοσμένους όρους χωρίς να λαμβάνονται υπόψη οιαδήποτε έκτακτα και λοιπά προσωρινά μέτρα), το έλλειμμα αναμένεται να βελτιωθεί κατά 1 εκατοστιαίες μονάδες του ΑΕγχΠ το 2007, μετά την επιδείνωση που παρουσίασε τόσο το 2005 όσο και το 2006.
-
Το υψηλότερο έλλειμμα του 2007 εγγράφεται στο πλαίσιο μιας ανάπτυξης κατά πολύ εντονότερης από αυτή που είχε προβλεφθεί κατά τη χρονική στιγμή της σύστασης του Συμβουλίου και οφείλεται κυρίως στην αύξηση των κοινωνικών δαπανών που αποφασίσθηκε πριν από τις βουλευτικές εκλογές του 2006. Το υψηλότερο έλλειμμα του 2007 προβλέπεται ότι θα προκύψει στο πλαίσιο πολύ χαμηλότερων ελλειμμάτων κατά τα προηγούμενα έτη έναντι αυτών που είχαν προβλεφθεί στη σύσταση του Συμβουλίου. Τούτο οφείλεται κυρίως μάλλον στην υψηλότερη από την αναμενόμενη μεγέθυνση παρά στις μακροπρόθεσμες περικοπές των δαπανών.
(7)
Εξ αυτού συνάγεται το συμπέρασμα ότι, παρόλο που οι μέχρι τώρα επιδόσεις της Τσεχικής Δημοκρατίας υπήρξαν ανώτερες των δημοσιονομικών στόχων για το 2004-2006 της πορείας εξυγίανσης που καθορίσθηκε στη σύσταση του Συμβουλίου της 5ης Ιουλίου 2004, το έλλειμμα του 2007 θα υπερβαίνει κατά πολύ το στόχο που καθόρισε το Συμβούλιο, ενώ το έλλειμμα του 2008, με βάση τις τρέχουσες πολιτικές, θα είναι σαφώς ανώτερο του ορίου του 3 % του ΑΕγχΠ. Οι δημοσιονομικοί στόχοι των τσεχικών αρχών δεν ευθυγραμμίζονται με τις συστάσεις του Συμβουλίου για διόρθωση του υπερβολικού ελλείμματος έως την καταληκτική ημερομηνία του 2008. Αφής εκδόθηκε η σύσταση, δεν προέκυψαν απρόβλεπτες αντίξοες οικονομικές περιστάσεις με μείζονες αρνητικές επιπτώσεις για τα δημόσια οικονομικά κατά την έννοια του άρθρου 3 παράγραφος 5 του κανονισμού (ΕΚ) αριθ. 1467/97 του Συμβουλίου. Αντιθέτως, οι οικονομικές εξελίξεις που επηρεάζουν τα δημόσια οικονομικά υπήρξαν σημαντικά ευνοϊκότερες από ό,τι αναμενόταν,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η δράση που αναλήφθηκε από την Τσεχική Δημοκρατία σε εφαρμογή της σύστασης του Συμβουλίου της 5ης Ιουλίου 2004 σύμφωνα με το άρθρο 104 παράγραφος 7 της συνθήκης, δεν είναι επαρκής για τη διόρθωση του υπερβολικού ελλείμματος εντός της προθεσμίας που ορίσθηκε στη σύσταση.
Άρθρο 2
Η παρούσα απόφαση απευθύνεται στην Τσεχική Δημοκρατία.
Βρυξέλλες, 10 Ιουλίου 2007.

Labels: 2
19
18